
Tisztelt Képviselő-testület!


Martfű város polgármestere 2014. október 12-én került megválasztásra, azóta látja el folyamatosan a polgármesteri tisztséggel kapcsolatos feladatait. 
Az eltelt időszakban munkájának elismeréseként ez ideig nem került sor jutalmazására.
A közszolgálati tisztviselőkről szóló 2011. évi CXCIX. törvény 225/H § (1) bekezdése alapján:
A képviselő-testület határozatával jutalmat állapíthat meg a polgármesternek meghatározott időszakban végzett munkája értékelése alapján. A jutalom évi mértéke nem haladhatja meg a polgármestert megillető illetmény vagy tiszteletdíj hat havi összegét, amely az esetében maximum 3.589.800 Ft lehet. 

Tisztelt Képviselő-testület!

Dr. Papp Antal polgármester megválasztásától kezdődően a város lakosságának megelégedésére végezte és végzi a munkáját.
Tevékenységének is köszönhetőek azok a megvalósult és a jelenleg még folyamatban lévő fejlesztések, amelyek hosszabb távon javítják a martfűiek életminőségét.
Az eltelt időszakban vezetésével az Önkormányzat folyamatosan eredményesen gazdálkodott, jelentős pénzügyi tartalékot – az idei évben közel 202 M Ft-ot - képezett, ezzel együtt az önkormányzati törvényben rögzített feladatait is jó színvonalon teljesítette, mellyel biztosította a település folyamatos, kiegyensúlyozott működését. 
A megválasztását követő időszakban az Önkormányzat vagyonának értéke 1.963.711.000 Ft-tal nőtt, így a 2014. december 31-i állapothoz képest a 4.774.615.000 Ft-ról 2016. december 31-ig 6.738.326.000 Ft-ra változott, amely rendkívül jelentős eredmény a város szempontjából.
A költségvetési tervezés során fontos volt a számára, hogy a dologi kiadások évről évre csökkenjenek. Lehetőséget teremtett ezzel arra, hogy további beruházásokra kerülhessen sor, valamint arra is, hogy a minimálbér emelések, valamint a köztisztviselői alapilletmény emelés költségeit az Önkormányzat kigazdálkodhassa. A megfelelő bérekkel a létszám gazdálkodási problémák – az országos tendencia ellenére - nálunk kiküszöbölhetőek voltak, amely az önkormányzati intézmények, valamint a Polgármesteri Hivatal megfelelő működtetése szempontjából rendkívüli fontosságú.
A kiadások csökkentése mellett sikerült az önkormányzati bevételek növelését is elérni attól függetlenül, hogy a város számára magas adóbevételt jelentő, nagy összegű helyi adót fizető vállalkozások ebből esetenként jelentősebb összeget visszaigényeltek.
Az éves költségvetéseink alapján a szociális védőhálót a környező településekhez viszonyítva magas színvonalon sikerült fenntartania úgy is, hogy az állami finanszírozás folyamatosan csökkent erre a területre vonatkozóan. 
Az elmúlt évek során számos beruházás koordinálásában, pályázati források felkutatásában végzett kiemelkedő munkát, amely szintén a helybeliek érdekeit szolgálta.









Önkormányzati szinten az épületek energiaellátása korszerűsítésének köszönhetően jelentősen csökkent a villamos áram és a gáz energia felhasználás.
A beruházások megvalósítására az idei költségvetési rendeletben jelentős összeg, 500 M Ft került betervezésre, ez hatalmas lehetőséget jelent majd az Önkormányzat számára, s amely azt mutatja, hogy jó irányba halad, folyamatos fejlődést mutat a város és nagyon jó színvonalon folyik a gazdálkodás.
Ezt igazolja az előterjesztés mellékletét képező táblázat szerinti beadott és még el nem bírált, valamint a sikeres önkormányzati pályázatok nagy száma is, amely a város működtetésének szinte minden szegmensét lefedi.
A pályázatok eredményeként létszámbővítésre is volt lehetőség, amely nagyban segíti majd az Önkormányzatnál a továbbiakban is a magas színvonalú szakmaiság biztosítását. 
A polgármester munkájának köszönhetően a kistérséggel való önkormányzati együttműködést új alapokra helyezve, a kapcsolat rendezését követően pozitív elmozdulás történt több területre vonatkozóan. Például a hulladékgazdálkodás, hulladékszállítási szerződés megkötésének hozadékaként a körzetben a legkedvezőbb feltételekkel biztosított a szolgáltatás városunkban, a fogászati ügyeleti ellátásba való bekapcsolódással megoldódott a korábban folyamatos ellátási probléma, a szociális területen pedig a helyi idősek otthona beruházás elindításának előkészítésére van remény az egyeztetések eredményeként. 
Az önkormányzati gazdasági társaság működésének racionalizálásával, a kintlévőségek, hátralékok behajtásának új rendszerével komoly erőfeszítések történtek az elmúlt időszakban a Kft jól működő szervezetté való válásához.
Előrelépést jelent az elmúlt évekhez képest a város lakossága színvonalas szórakozási lehetőségeinek önkormányzati finanszírozású rendezvényekkel való bővítése, például az ismét megrendezésre kerülő Zöld Tisza Fesztivál, Kolbásztöltő Fesztivál, az ART Mozi működtetése. 

Tisztelt Képviselő-testület!

Mindezek alapján javasolom, hogy a munkáját elismerve, a vonatkozó jogszabályi rendelkezés figyelembevételével a Képviselő-testület állapítson meg 3 havi illetményének megfelelő, azaz 1. 794.900 Ft jutalmat Dr. Papp Antal polgármester részére, az alábbi határozati javaslat elfogadásával:

Határozati javaslat:

……/2017. (…...) határozat
a polgármester jutalmazására

Martfű Város Önkormányzatának Képviselő-testülete megtárgyalta a polgármester jutalmazásáról szóló előterjesztést és az alábbi határozatot hozza:









Martfű Város Önkormányzatának Képviselő-testülete Dr. Papp Antal polgármesternek eredményes munkája elismeréseként 3 havi illetményének megfelelő, azaz bruttó 1.794.900 Ft összegű jutalmat állapít meg a költségvetés általános tartalékkerete terhére.

Kifizetési határidő: 2017. május 2.
Felelős: Szász Éva jegyző

Erről értesülnek:
1.) J. N. Szolnok Megyei Kormányhivatal, Szolnok,
2.) Dr. Papp Antal, polgármester, Helyben,
3.) Valamennyi Képviselő, Helyben,
4.) Martfűi Polgármesteri Hivatal Pénzügyi és Adóügyi Iroda, Helyben,
5.) Irattár.



M a r t f ű, 2017. április 18.



                                                                                                                           Gonda Istvánné


Látta: Szász Éva jegyző

